ToekomsVenster: Vertroue wag, wag en vertrouFoto: Joshua Earle/Unsplash.com Maar ek sal vertrou op die Here, ek sal wag vir die God wat my red. My God sal my gebed verhoor. – Miga 7:7 Wat ŉ uitsonderlike teks van geloofsvertroue. Vertroue wag, wag en vertrou, die twee belangrike merkers wat uit hierdie teks oor gebed na vore tree. Ons noem onsself gelowiges maar wil alles oombliklik hê. As ons gebed nie dadelik benatwoord nie bevind ons onsself in sak en as en begin ons twyfel. Ons betwyfel die bestaan van God en of sy goeie bedoelings met ons. Ons wonder selfs sonder om dit in soveel woorde te sê of Hy in staat is om sy beloftes gestand te doen. Andersyds twyfel ons oor ons eie geloofsverankerdheid, ons redding en ons geloofwaardigheid. Dis nie lank nie of ons bevind onsself in angs en onsekerheid en begin ons eie planne te beraam om die situasie aan te spreek. Wag is moeilik, ongewild en tydsaam. Wag beteken nie niksdoen nie. Dit beteken aktief bid en selfs beplan vir dit wat jy hoop om uit die Here se hand te ontvang. Dit beteken in ŉ toestand van gereedheid te kom en as’t ware met oop hande te leef in verwagting dat God gaan antwoord. Die gedagte dat dit selfs jare kan neem is uitdagend. Die waarheid dat sommige mense in die Bybel geglo maar nie ontvang het nie, is ontwrigtend. Lees gerus weer Hebreërs se huldeblyk aan die geloofshelde van weleer. Sommige het uitsonderlike gebedsverhoring beleef. Ander het deskant die beloofde land gesterf. Die belofte was nie vir hulle bedoel nie maar het ŉ volgende generasie toegekom as gevolg van die getroue gebede van die voorgeslag. Is jy bereid om te bid, te wag en selfs nie te ontvang nie maar te bly glo? Die maar waarmee die teks is eweneens betekenisvol. Mens dink onwillekeurig aan die gespot wat Nehemia en sy tydgenote moes verduur tydens die bou van die mure wat afgetakel en verbrand was. Mens dink aan die bespotting wat Jesus in die woestyn moes beleef toe hy deur die duiwel versoek is om nie eers te dink aan die vergeseling van sy eie mense toe hy aan ŉ kruishout sterf nie. Mens dink aan die goedbedoelde maar ontmoedigende raad wat Job se vriende hom gegee het tydens sy reis in vertwyfeling en sy vrou se uitroepe dat hy selfs vir God moes vervloek. Geloof is nie ŉ uitweg vir mense wat nie kans sien vir die lewe nie. Dis nie ŉ teken van swakheid nie. Indien enige iets is geloof die pad van helde.